瓜達爾

瓜達爾（Gwadar）係座巴基斯坦西南部嘅海港，近波斯灣霍爾木茲海峽。佢有好大地緣戰略意義，因為接近盛產石油嘅中東、人口多嘅南亞，同埋資源豐富嘅中亞新興經濟區。瓜達爾港預計會帶畀巴基斯坦數以百萬美金嘅外匯，至少兩百萬份工。2007年，巴基斯坦政府交咗瓜達爾港口設施嘅廿五年管理權畀新加坡公司，宣布港口做免稅港四十年。中國喺港口嘅建設投入咗大量資金。 交通 1993年，巴基斯坦政府開始研究喺瓜達爾起深水港嘅可行性。港口建設喺2002年3月22號開工，第一階段喺2005年12月完工。港口建設帶動埋其他基建: 包括一條全長700公里，連接卡拉奇嘅高速公路，第日打算會向西拉到伊朗。另外，中巴兩國亦計劃擴建喀拉崑崙公路，由瓜達爾港直通到中國新疆喀什。 巴基斯坦民航局預留咗12平方公里地畀打算起嘅瓜達爾國際機場。 地理 瓜達爾係一個深水港，而且喺巴基斯坦西南部俾路支省，東邊 725 公里係巴國最大港口卡拉奇，西接伊朗邊境，北邊可以直通阿富汗、中亞同中國嘅新疆。由於距離中東石油必經之路霍爾木茲海峽只有400公里，呢塊地方畀巴國政府認為有好大發展潛力同軍事價值。 2006年2月，巴國總統穆沙拉夫訪問中國時提出，話要喺瓜達爾做起點，建設一條通往中國新疆嘅能源走廊（又叫泛喀拉崑崙走廊或泛亞能源走廊），沿走廊修築鐵路同輸油／輸氣管道，將來自中東、伊朗或非洲嘅石油輸送到中國西北部，而瓜達爾就係哩條走廊嘅起點同出海位。 戰略意義 全球百分之四十嘅石油都運經霍爾木茲海峽，而瓜達爾離伊朗得72公里，離霍爾木茲海峽400公里。 2005年，美國能源策略顧問報告《亞洲嘅能源未來》（"Energy Futures in Asia"），就指中國喺南亞同東南亞多國協助起港口，背後有軍事同能源安全嘅考慮，係為突破「馬六甲困局」，達到「三龍出海」（中國突破馬六甲困局嘅三個方案：（一）建立泰國南部沿海至中國西南部嘅"海陸聯運陸橋"；（二）建立"泛亞洲石油大陸橋"，喺中東、中亞同西伯利亞囉石油；（三）喺泰國南部開鑿"克拉地峽運河"）嘅戰略部署，重叫呢種策略做中國嘅「珍珠鏈策略」。瓜達爾同孟加拉嘅吉大港、緬甸嘅實兌港、南沙Woody島，都被當做鏈上嘅珍珠。 巴基斯坦而家最重要嘅深水港卡拉奇太近印度，以前印巴衝突時被印度封鎖過。瓜達爾喺卡拉奇西邊725公里，戰略縱深更大。 港口管理 瓜達爾港口嘅經營權同埋管理權，一度引起中國嘅遠洋企業、阿拉伯聯合酋長國嘅杜拜港口世界公司，以及新加坡港務局等多方角逐。但係中國嘅參與，引起歐美同印度嘅關注，喺2006年2月瓜達爾所屬嘅俾路支省發生針對中國工程人員嘅恐怖襲擊，導致三個中國人死亡，中國公司嘅機會開始被睇淡。 同年10月，杜拜港口世界公司突然宣布退出投標。雖然有猜測指係因為印度國防部門反對，但杜拜港口世界公司否認 。 2006年12月，新加坡港務國際公司為首嘅財團，中標獲瓜達爾港務執行局選中做瓜達爾港營運商。 註 連出去 瓜達爾發展局 google 高解像衞星鳥瞰地圖